પૂર્ણ સલીલા પર્ણાશા-નાસ નદીથી ૧૦ કિ.મી.ના અંતરે બનાસકાંઠાની ઔધોગિક નગરી ડીસા પાસે ડીસા-થરાદ હાઇવે પર અત્યંત ફળદ્રુપ જમીન તથા ઉત્તમ ભૂગર્ભજળ ધરાવતું રામપુરા ગામ વસેલું છે. રામપુરા ગામ લગભગ ૩૫૦ વર્ષની ઐતિહાસિક પૃષ્ઠભુમી ધરાવે છે.રામપુરા ગામની સ્થાપના શિવ સાક્ષાત્કારી સંત શ્રી પૂ. શ્રી રામપુરીજીએ વિક્રમ સંવત ૧૭૩૦માં કરી. રામપુરા ગામમાં આવેલા ઓગડનાથજીનો મઠ અનેક સંત મહાત્માઓ-મહંતશ્રીઓની તપોભૂમિ છે. પાલનપુરના તત્કાલીન નવાબ શેરખાન દ્વારા પૂ. ગોપાલપૂરીજીને આ ગામની જાગીર મળી હતી. પૂ. સરદારપુરીજી તેમજ પૂ. ડુંગરપુરીજી જેવા મહાન સંતો આ ગામના રાજવી રહી ચુક્યા છે. જયારે વંદનીય પૂ. કૈલાસપુરીજી મહારાજની કર્મભૂમિ પણ રામપુરા ગામ છે.